Alates  1943. aasta otsusest taastada patriarhaat, on VÕK liikunud käsikäes NSVL-i ja VF-i valitsusvõimuga, tehes vahel isegi kirikudoktriinist tulenevate väärtuste hinnaga kõike, mida Kreml iganes tahab. Vastutasuks lojaalsuse eest on Moskva välis- ja eriteenistuste kaudu kaitsnud või taastanud VÕK-i varasid välismaal ning lasknud kirikul osaleda Venemaa uskkondade täieõigusliku esindajana rahvusvahelistel üritustel, mis vähemalt VÕK-i juhtkonna silmis on tugevdanud arusaama, et õigeusk ongi Venemaa riigiusk,  kuigi viimastel andmetel viiendik Venemaa usklikke palves hoopis Mekka poole kummardab.